  Анжелика Тихонова корреспондент Алнаш ёросын 2020-тӥ арын Трокай Борисов нимо ёрос премиез басьтӥсьёсты пусйизы. Ужрад Удмуртилэн кунлыкезлы 100 ар тырмонлы сӥзем удмурт лулчеберетъя толэзез ворсан улсын ортчиз. Со сярысь ивортодэтъя «Удмуртия» агентстволэн корреспондентэзлы Алнаш ёросысь дышетонъя управлениен кивалтӥсь, «Удмурт Кенеш» огазеяськонлэн ёрос ёзэтэзлэн тӧроез Галина Павлова вераз. Трокай Борисов нимо премиез Алнаш ёросын «Удмурт Кенеш» огазеяськонлэн ёрос ёзэтэзлэн кичӧлтэмезъя 2010-тӥ арысен сётъяло. Со дырысен премиез 20-лэсь трос йӧно воргоронъёс басьтӥзы ини. Ми сое сётӥськомы воргоронъёслы, кудъёсыз асьсэзыс котыр ласянь умоен возьмато: ӟеч ужась-а со, ӟеч кивалтӥсь-а, ӟеч атай-а со, оло, со ӟеч эш. Оглом вераса, со котыр ласянь ӟеч воргорон луыны кулэ Галина Павлова, «Удмурт Кенеш» огазеяськонлэн Алнаш ёрос ёзэтэзлэн тӧроез2020-тӥ арын премиез Кузьымгуртын вордӥськем Удмуртиысь лулчеберет удысысь дано ужасьлы, Россиысь ужысь ветеранлы Михаил Оськинлы но Блатгуртысь (Ромашкино) спортъя дано мастерлы, суй-пыдзыя сӧсыр спортсменъёс пӧлын биатлонъя но куасэн бызьылонъя куинь пол паралимпи чемпионлы, дуннелэн сизьым полэс чемпионэзлы Владислав Лекомцевлы сётӥзы. Михаил Оськин быдэс элькунмылы тодмо. Солэсь кырӟанъёссэ ми тодӥськом, кырӟаськом, яратӥськом. Ачиз со Ижкарын улэ ке но, Алнаш ёросамы ӵем берта. <…> Ми данъяськиськом, Алнаш музъемамы сыӵе йӧно воргорон вордӥськиз шуыса. Владислав Лекомцевез но тодӥсьтэмез ӧвӧл. <…> Данъяськиськом, со удмурт гуртын, удмурт семьяын вордӥськем удмурт пи шуыса но солэн сыӵе золэсь результатъёсыз шуыса Галина Павлова, «Удмурт Кенеш» огазеяськонлэн Алнаш ёрос ёзэтэзлэн тӧроезТуэ премия понна вожвылъяськонэ укмыс кандидатъёс нюръяськизы. Галина Павловалэн верамезъя, ваньзы ик премиез басьтыны даноесь вал. Озьы ик ужрад улсын литературая Герман Ходырев нимо нылпи премиез сётӥзы. Ёросын соин 2010-тӥ арысен пусйыло. Туэ премиез Писейгуртысь 6-тӥ классын дышетскисьлы София Волковалы сётӥзы. Озьы ик синпель кузьымъёсын Муважиысь 9-тӥ классын дышетскисез Мелитина Охотниковаез но Писейгуртысь 7-тӥ классын дышетскисез Лилиана Михайловаез пусйизы. Со сяна, ужрадын ёросысь тужгес мыло-кыдо улӥсьёсты Удмуртиысь йӧскалык политикая министерстволэн грамотаосыныз но «Удмурт Кенеш» огазеяськонлэн таукаронъёсыныз данъязы. Учкисьёслы шулдыр удмурт концерт возьматӥзы. Галина Павловалэн кылъёсызъя, удмурт лулчеберетлы сӥзем толэзез ворсан ужрадэ котькуд ар ёросысь муниципал кылдытэтъёсысь 20-лэсь трос адямиен делегациосты ӧтчало. Но туэ, эпидеми югдурен сэрен, быдэн ньыль муртэ гинэ ӧтчаны быгатӥзы. Удмурт лулчеберетлы сӥзем толэзь улсын Алнаш ёросын пӧртэм-пӧртэм ужрадъёс ортчизы: фестивальёс, вожвылъяськонъёс, флешмобъёс. Тросэз соос пӧлысь онлайн амалэн. Пиналъёс кырӟаны, эктыны, кылбур вераны быгатэмзэс возьматӥзы. Озьы ик школаосы ёросысь музейёсын ужасьёс вуылӥзы, адӟытонъёсынызы тодматылӥзы. Ваньзы пыр-поч удмурт дӥськутэн дӥсяськыса. Ӟучомем анай-атайёс но, нылпи садысен кутскыса, пиналъёссылы удмурт дӥськут вуро. Вуриськонъя мастерскойёсын но месячник дыръя ваньзы ик нылъёслы но, пиослы но туж трос удмурт дӥсь вуро шуыса пусъё. Малы ке шуоно вань ужрадъёс ортчытӥсько удмурт дӥськут дӥсяны курыса. Озьы ик соос каллен дышо ни, асьсэос дасясько, со дӥськутсэс месячник дыръя дӥсялозы шуыса Галина Павлова, «Удмурт Кенеш» огазеяськонлэн Алнаш ёрос ёзэтэзлэн тӧроезГалина Павловалэн верамезъя, азьло аръёсы ужрадъёсазы анай-атайёс но мыло-кыдо пыриськылӥзы, но туэ соосты ӧтёнлэсь палэнтӥськоно луиз. Озьы ке но, удмурт дӥсен дышетӥсьёс, визьнодасьёс ветлӥзы, нылпиослы пример возьматӥзы.  Тегъёс: Мерлык Удмуртия йӧскалыклулчеберет ВладиславЛекомцев удмуртъёс удмурткыл данъетъёс Алнаш  